Diari Oficial de la Generalitat Valenciana


Sumari del DOGV 10458, del 24-12-2024 (2024/13893)

RESOLUCIÓ de 12 de desembre de 2024, de la Presidència de la Generalitat, per la qual es convoquen ajudes destinades a municipis i entitats locals menors de la Comunitat Valenciana amb població que no excedisca de 50.000 habitants, per a finançar actuacions que faciliten la millora de l'accessibilitat de les cases consistorials i altres edificis municipals, per mitjà de l'eliminació de barreres arquitectòniques.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10887

Data del DOGV
:   24-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13450

CVE
:   WCID-D-8444-31796

Data del document
:   12-12-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública
    * edifici públic
    * mitjans per a discapacitats

Per mitjà del Decret 7/2018, de 12 d'abril, del president de la Generalitat, es van aprovar les bases reguladores de les subvencions destinades a municipis i entitats locals menors de la Comunitat Valenciana amb població que no excedisca de 50.000 habitants, per a finançar actuacions que faciliten la millora de l'accessibilitat de les cases consistorials i altres edificis municipals, per mitjà de l'eliminació de barreres arquitectòniques.

En virtut del que s'ha exposat, i de conformitat amb l'article 160.4.b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la Resolució de 8 de novembre de 2023, del president de la Generalitat, per la qual delega determinades atribucions en diferents òrgans de la Presidència,

RESOLC

*Primer. Objecte*

1. Convocar per a l'exercici 2025 les subvencions destinades a finançar els gastos d'actuacions a realitzar pels municipis i entitats locals menors de la Comunitat Valenciana amb població que no excedisca de 50.000 habitants dirigits a l'eliminació de barreres arquitectòniques necessàries per a l'accessibilitat de les cases consistorials i edificis públics destinats a persones de la tercera edat, a persones amb discapacitat o diversitat funcional i a altres usos públics, que siguen de propietat municipal o cedits per altres administracions públiques, l'execució dels quals haja d'efectuar-se amb càrrec al capítol VI del pressupost municipal.

2. Les obres objecte de subvenció hauran d'adequar-se a la normativa vigent en matèria d'accessibilitat i eliminació de barreres arquitectòniques.

3. Seran subvencionables els projectes o actuacions que no hagen conclòs materialment o no s'hagen executat íntegrament abans que l'entitat beneficiària presente la sol·licitud de subvenció.

*Segon. Entitats beneficiàries i obligacions*

1. D'acord amb el que establix l'article 3, apartat 1, del Decret 7/2018, de 12 d'abril, del president de la Generalitat, pel qual s'aproven les bases reguladores de subvencions destinades a municipis i entitats locals menors de la Comunitat Valenciana amb població que no excedisca els 50.000 habitants per a finançar actuacions que faciliten la millora de l'accessibilitat de les cases consistorials i altres edificis municipals, per mitjà de l'eliminació de barreres arquitectòniques (d'ara en avant, Decret 7/2018), en la redacció que li dona el Decret 3/2024, d'11 de gener, del president de la Generalitat, podran ser entitats beneficiàries els municipis i entitats locals menors de la Comunitat Valenciana amb població que no excedisca de 50.000 habitants, d'acord amb les xifres oficials de població vigents en l'exercici convocatòria.

2. D'acord amb el que preveu l'apartat 3 de l'article 3 del Decret 7/2018, serà requisit de participació per a les entitats locals, que estes entitats acrediten la inclusió, en els plecs de contractació aprovats dins de l'últim any natural, de les clàusules de responsabilitat social en la contractació pública, en la forma prevista pel Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.

No obstant això, els municipis i les entitats locals menors de fins a 5.000 habitants quedaran exempts del compliment d'este requisit de participació.

3. D'acord amb el que disposa l'article 13 del Decret 7/2018, les entitats beneficiàries d'estes subvencions estaran subjectes a les obligacions derivades del contingut de les bases reguladores, de la resolució de concessió de les subvencions i, en general, de la normativa vigent que els siga aplicable. En tot cas són obligacions de les entitats beneficiàries les establides en l'article 14 de la llei 38/2003, de 17 de novembre, general de subvencions (d'ara en avant, LGS).

Els municipis i les entitats locals menors es comprometen, en execució de l'objecte de la subvenció, a exigir en les seues adquisicions de béns, que estos complixen els criteris de comerç just i els requisits vinculats a la sostenibilitat energètica i ambiental, i, així mateix, a exigir, de les terceres persones amb les quals se subcontracte la realització de part de l'activitat subvencionada, que es comprometen per escrit a respectar la normativa ambiental i social, així com a complir amb els compromisos socials, de transparència, ètics i ambientals assumits per l'entitat beneficiària.

L'incompliment de la normativa ambiental i social i dels compromisos específics assumits per l'entitat beneficiària de caràcter mediambiental, de transparència, socials i ètics, i quan s'haja incorregut en resistència, obstrucció, excusa o negativa a les actuacions de comprovació i inspecció del seu compliment, serà causa de reintegrament en els termes previstos en els articles 36, 37 i 40.1 de l'LGS i en  l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara en avant, LHPSPIS). Este incompliment constituirà així mateix causa suficient per a la pèrdua del dret al cobrament.

*Tercer. Finançament de les ajudes*

1. La present convocatòria de subvencions es realitza pel procediment de tramitació anticipada d'expedients de despesa, establit en els articles 41 i 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

2. L'import màxim disponible previst per a finançar estes actuacions ascendix a 5.000.000 €, en el capítol VII, línia de subvenció S0175 del programa Z00760576463W60, Administració Local i Organització Territorial del Consell, estant condicionada la seua concessió a l'existència de crèdit adequat i suficient en els citats pressupostos de la Generalitat.

3. Una vegada s'inicie l'exercici 2025, per resolució de la persona titular de la direcció general competent en matèria d'administració local es donarà publicitat a l'import global màxim destinat a la concessió de les ajudes establides en la present convocatòria.

Així mateix, per resolució de la persona titular de la Direcció General d'Administració Local es donarà publicitat a l'import del crèdit disponible en esta línia pressupostària per a la concessió de les ajudes previstes en la present convocatòria, a conseqüència d'una generació, ampliació o modificació pressupostària, o per haver-se reconegut o liquidat obligacions derivades de convocatòries anteriors per import inferior a la subvenció concedida, sempre que es tracte de convocatòries amb càrrec als mateixos crèdits pressupostaris, o a aquells la transferència dels quals puga ser acordada per l'òrgan competent respectiu.

En este supòsit, l'assignació d'estos crèdits objecte d'ampliació no requerirà una nova convocatòria i es realitzarà d'acord amb els mateixos criteris de valoració i procediment d'assignació recollits en la present convocatòria.

L'efectivitat de la quantia addicional queda condicionada a la declaració de disponibilitat del crèdit a conseqüència de les circumstàncies abans assenyalades, i, si és el cas, prèvia aprovació de la modificació pressupostària que procedisca, en un moment anterior a la resolució de concessió de les subvencions.

*Quart. Termini i lloc de presentació de les sol·licituds*

1. El termini per a la presentació de sol·licituds serà d'un mes comptat des de l'endemà de la publicació de la present convocatòria en el *Diari Oficial de la Generalitat Valenciana*. L'incompliment d'este termini determinarà la inadmissió de la sol·licitud.

2. Únicament es presentaran sol·licituds de subvenció de manera telemàtica, que hauran de signar-se per la persona representant de l'entitat local, i es formalitzaran segons els models que figuren en l'adreça d'Internet que s'indica a continuació:

<https://www.gva.es/va/inicio/procedimientos?id_proc=G19188>

3. Per a poder tramitar electrònicament la sol·licitud, s'haurà de disposar de certificat digital, ja siga de l'entitat, de la persona que ocupe la presidència de l'entitat o de la persona representant davant la Generalitat, tot això de conformitat amb les instruccions previstes en la pàgina web de l'Agència de Tecnologia i Certificació Electrònica (ACCV) <www.accv.es>.

4. La sol·licitud es presentarà signada per l'alcalde o l'alcaldessa o per la persona representant legal de l'entitat local, amb el model de sol·licitud general de subvencions i el formulari específic d'ajudes per a finançar les actuacions contemplades en la present convocatòria.

Per la presentació de la citada sol·licitud general i formulari específic, les entitats locals declaren responsablement:

a) El compromís d'aportar aquella part de l'import total del gasto que no cobrisca la subvenció concedida i no haja sigut finançada d'una altra manera.

b) L'existència, si és el cas, d'ajudes sol·licitades i/o concedides per al finançament de l'actuació i d'assumir l'obligació de comunicar-ho a la Generalitat.

c) No estar incurses en les prohibicions previstes en l'article 13 de la Llei 38/2003, de 17 de novembre, general de subvencions.

d) La inclusió, en els plecs de contractació aprovats dins de l'últim any natural, de les clàusules de responsabilitat social en la contractació pública, en la forma prevista pel Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions.

Les sol·licituds s'acompanyaran de la següent documentació:

a) Resum del pressupost de l'exercici corrent (classificació econòmica a nivell de capítol), si ha sigut aprovat, i, en cas contrari, del pressupost prorrogat de l'exercici anterior, d'acord amb el model que consta en l'enllaç següent:

<https://www.gva.es/va/inicio/procedimientos?id_proc=G19188>

b) Memòria valorada subscrita per persona tècnica competent prou descriptiva de les actuacions a desenvolupar. L'extensió màxima de la memòria valorada serà de 20 fulls, amb lletra arial 11, interlineat senzill.

c) Respecte de les dades bancàries, d'acord amb la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions automatitzades de la Intervenció de la Generalitat, serà obligatori utilitzar el següent tràmit telemàtic per a totes les actuacions d'alta, modificació i baixa d'estes dades.

<https://www.gva.es/va/inicio/procedimientos?id_proc=22443>

5. Solament podrà presentar-se una sol·licitud d'ajuda per entitat local interessada, per a una actuació a realitzar en un únic edifici públic  i en relació amb un projecte d'actuació concret que estiga d'acord amb el que s'establix en el títol I del  Decret 65/2019, de 26 d'abril, del Consell, de regulació de l'accessibilitat en l'edificació i en els espais públics.

Les sol·licituds d'aquells municipis que, complint amb el requisit de l'article 3 del Decret 7/2018, pel qual s'aproven les bases reguladores de les presents ajudes, hagen sigut beneficiaris de les subvencions regulades en este, en qualsevol dels dos exercicis anteriors a esta convocatòria i hagen ostentat el dret al cobrament de la subvenció reconegut per la Generalitat, per haver-la justificat, totalment o parcialment, de manera adequada, només seran valorades, si existix crèdit sobrant, i la valoració es farà d'acord amb els criteris objectius d'atorgament de la subvenció previstos en l'article 7, en la redacció que li dona el Decret 36/2021, de 25 d'octubre, del president de la Generalitat.

6. Les subvencions regulades per les presents bases seran compatibles amb qualssevol altres que per a la mateixa finalitat siguen convocades per qualsevol administració o entitat pública o privada.

*Quint. Quantia de les ajudes*

L'ajuda per a obres municipals relacionades amb la present convocatòria tindrà un import màxim de 150.000,00 € (IVA inclòs).

L'import de la subvenció en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat subvencionada.

*Sext. Criteris de valoració de les sol·licituds*

1. La concessió de les subvencions s'efectuarà en règim de concurrència competitiva.

2. Per a determinar la quantia de les subvencions, seran seleccionats, prioritàriament, els projectes d'actuació consistents a facilitar l'accessibilitat de les cases consistorials i altres edificis públics destinats a tercera edat o a persones amb discapacitat o diversitat funcional, utilitzant-se com a criteri de valoració l'import del pressupost de l'entitat local vigent el dia de la publicació de la convocatòria en el *Diari Oficial de la Generalitat Valenciana*. Les entitats locals sol·licitants s'ordenaran de forma prelativa, de menor a major import de pressupost.

Així mateix, la comissió avaluadora podrà establir límits màxims percentuals d'ajuda als projectes d'actuació presentats per les entitats sol·licitants, atesos els següents trams de pressupost municipal, sense que en cap supòsit l'import màxim de la subvenció puga ser superior a 150.000,00 €:

– De 0 a 1.000.000 €: serà subvencionable fins a un 100% del cost del projecte d'actuació.

– D'1.000.001 € a 08.234.679 €: serà subvencionable fins a un 90% del cost del projecte d'actuació.

– De 77.309.816 € en avant: serà subvencionable fins a un 80% del cost del projecte d'actuació.

El crèdit restant, si és el cas, es distribuirà entre els municipis i entitats locals menors sol·licitants de l'ajuda que realitzen les actuacions subvencionables sobre edificis destinats a altres usos públics, utilitzant-se el mateix criteri reflectit en este resolc.

Seleccionades les actuacions subvencionables, en la resolució de concessió es podrà incloure, juntament amb les entitats sol·licitants a les quals es concedix la subvenció i la desestimació expressa de les restants sol·licituds, una relació ordenada de totes les sol·licituds que, complint amb les condicions administratives i tècniques establides en estes bases i en la corresponent convocatòria per a adquirir la condició d'entitat beneficiària, no hagen sigut estimades per depassar-se la quantia màxima del crèdit fixat en la convocatòria en funció dels criteris de valoració previstos.

Si alguna de les entitats beneficiàries renunciara a la subvenció, la persona titular de la direcció general competent en matèria d'administració local resoldrà motivadament, sense necessitat d'una nova convocatòria, la concessió de la subvenció a la següent entitat o entitats sol·licitants, seguint l'ordre de prelació establit en la resolució de concessió inicial, sempre que la renúncia per part d'alguna de les entitats beneficiàries permeta l'alliberament de crèdit suficient per a atendre almenys una de les sol·licituds inicialment no estimades per no disposar de crèdit suficient.

La persona titular de la direcció general competent en matèria d'administració local comunicarà esta opció a les entitats interessades, a fi que accepten la proposta de concessió de subvenció en el termini improrrogable de deu dies comptats a partir del següent a aquell en què s'haja comunicat electrònicament esta circumstància. Una vegada acceptada la proposta per part de l'entitat sol·licitant, la persona titular de la direcció general competent en matèria d'administració local dictarà la resolució de concessió i procedirà a la seua notificació en els termes establits en la Llei 38/2003, de 17 de novembre, general de subvencions, i el seu Reglament de desenvolupament.

3. En cas d'empat en la prelació de les sol·licituds, s'ordenaran per data i hora de presentació en el registre telemàtic de la Generalitat.

*Sèptim. Termini de resolució i notificació*

1. D'acord amb el que preveu l'article 6 del Decret 7/2018, de 12 d'abril, del president de la Generalitat, el termini màxim per a resoldre i notificar la resolució procedent serà de sis mesos comptats a partir de la publicació de la corresponent convocatòria, i transcorregut este, sense que s'haja notificat la resolució expressa, podran entendre's desestimades les corresponents sol·licituds per silenci administratiu.

2. La resolució expressa o la terminació presumpta posaran fi a la via administrativa. Contra este acte podrà interposar-se un recurs contenciós administratiu o, potestativament, un recurs de reposició, conforme a l'article 124 de la Llei 39/2015, d'1 d'octubre, del procediment administratiu comú de les administracions públiques.

*Octau. Justificació i termini*

1. La justificació es realitzarà de conformitat amb el que es preveu en les bases reguladores de estes ajudes, aprovades pel Decret 7/2018, de 7 d'abril, del president de la Generalitat, i haurà de presentar-se la documentació següent:

a) Un certificat expedit per personal tècnic municipal competent que acredite que les actuacions realitzades complixen els requisits tècnics exigits per la normativa vigent en matèria d'accessibilitat i barreres arquitectòniques.

b) D'acord amb la forma d'execució de l'actuació subvencionada:

b.1. La certificació final d'obra, en el supòsit en el qual l'entitat local haja contractat l'obra, d'acord amb el model que consta en l'enllaç següent:

<https://www.gva.es/va/inicio/procedimientos?id_proc=G19188>

b.2. Una certificació municipal final d'obres expedida per personal funcionari competent, en cas que l'obra s'execute per mitjans propis.

c) Les factures acreditatives del gasto, elaborades segons la normativa vigent, així com qualsevol altra documentació justificativa suficient, si és el cas.

d) La certificació acreditativa de trobar-se al corrent en el compliment de l'obligació de rendició dels seus comptes anuals davant la Sindicatura de Comptes.

2. El termini de presentació de la documentació per a justificar la subvenció finalitzarà el dia 1 de desembre de 2025, i l'actuació a subvencionar haurà d'estar finalitzada amb anterioritat a esta data. La quantia a justificar s'ha de correspondre amb l'import del gasto de l'actuació subvencionada.

*Novè. Informació relativa al tractament de dades personals*

1. La gestió d'esta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que es disposa en l'article 13 del RGPD, la informació en matèria de protecció de dades és la següent:

a) Responsable del tractament: Subsecretaria

b) Les dades  de contacte del delegat de protecció de dades són les següents: Passeig de l'Albereda, 16. 46702 València. Correu electrònic: [vpm@dyx.ap](mailto:uet@ywx.oa)  .

c) La finalitat per al tractament de dades personals serà la gestió de la concessió de subvencions, destinades a finançar els gastos d'actuacions a realitzar pels municipis i entitats locals menors de la Comunitat Valenciana amb població que no excedisca de 50.000 habitants, dirigits a l'eliminació de barreres arquitectòniques necessàries per a l'accessibilitat de les cases consistorials i edificis públics destinats a persones de la tercera edat, a persones amb discapacitat o diversitat funcional i a altres usos públics, que siguen de propietat municipal o cedits per altres administracions públiques, per a l'exercici 2025 .

d) En compliment dels principis de publicitat i transparència, les subvencions concedides seran publicades en el *Diari Oficial de la Generalitat Valenciana*  a l'efecte de notificació, en la pàgina web de la Presidència de la Generalitat, en el portal de transparència de la Generalitat i en el Sistema Nacional de Publicitat de Subvencions i Ajudes Públiques.

e) Les dades no seran objecte de transferències internacionals.

f) El responsable del tractament podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.

g) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'estes dades a la Direcció General d'Administració Local comportarà les conseqüències previstes per l'ordenament jurídic.

h) Quan la persona sol·licitant o qui li represente legalment aporte dades de caràcter personal de terceres persones en el procediment administratiu, tindrà l'obligació d'informar-los, en els termes que establix l'apartat "Informació relativa al tractament de dades personals" de la convocatòria, dels següents extrems:

– La comunicació d'estes dades a l'Administració per al seu tractament en l'àmbit de les seues competències i d'acord amb els fins del procediment.

– La possibilitat que l'Administració realitze consultes relacionades amb les seues dades per a comprovar, entre altres extrems, la seua veracitat. Si esta consulta requerix autorització per llei per part de les persones les dades de les quals es consultaran, la persona sol·licitant o qui li represente legalment haurà d'haver recaptat esta autorització, que estarà disponible a requeriment de l'Administració en qualsevol moment.

– La possibilitat i manera d'exercir els drets d'accés, rectificació, supressió, limitació del tractament o oposició que li assistixen en relació amb el tractament de les seues dades personals.

i) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.

j) La persona interessada té dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç:

sede.gva.es/va/proc19970 .

k) Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en el següent enllaç:

sede.gva.es/va/proc22094

Això, sense perjudici de la possibilitat de reclamar davant l'Agència Espanyola de Protecció de Dades.

*Dècim. Notificació de tràmits*

Els tràmits que cal emplenar en el present procediment seran notificats individualment a cada entitat local interessada, i si és el cas, publicats en el *Diari Oficial de la Generalitat Valenciana*, d'acord amb el que es disposa per la Llei 39/2015, d'1 d'octubre, del procediment administratiu comú de les administracions públiques, i per la Llei 38/2003, de 17 de novembre, general de subvencions.

Contra la present resolució, que posa fi a la via administrativa, podran les persones interessades interposar, potestativament, un recurs de reposició davant el mateix òrgan que l'ha dictada en el termini d'un mes comptat des de l'endemà de la publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, un recurs contenciós administratiu davant la Sala contenciosa-administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'establix en els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa.

  

València, 12 de desembre de 2024

(p. d. Resolució de 8 de novembre de 2023, del president de la Generalitat; DOGV 9723, 13.11.2023)

Cayetano García Ramírez

Secretari Autonòmic de Presidència